Ġerusalemm tarbija abbandunata U ġiet fuqi l-kelma tal-Mulej u qalli: "O bniedem, uri 'l Ġerusalemm l-għarukażijiet tagħha , u għidilha: 'Dan jgħid Sidi l-Mulej lil Ġerusalemm: Nislek u twelidek mill-art tal-Kangħanin: missierek mill-Amurrin u ommok mill-Ħittin . Fi twelidek, nhar twelidek, ma qatgħulekx il-ħajta ta' żokortok, bl-ilma ma ħaslukx biex titnaddaf, ma għorkukx bil-melħ u anqas fisqewk fil-faxex. Ebda għajn ma tħassritek biex tagħmillek xi ħaġa minn dan kollu u tħenn għalik, imma stkerrhuk u rmewk fuq wiċċ ir-raba' f'jum twelidek, dak in-nhar li int twelidt! "Għaddejt jien minn ħdejk, rajtek titmiegħek f'demmek u għedtlek kif kont mgħargħra f'demmek: 'Int tgħix u tikber bħal nebbiet tar-raba'.' U int trabbejt, u kbirt u lħaqt il-milja ta' xbubitek; sidrek imtela u xagħrek kiber, imma kont għadek għarwiena u mikxufa. Xebba sabiħa u ħelwa "U jiena għaddejt minn ħdejk u ħarist, u rajtek li kont fi żmienek, żmien l-imħabba. Jien frixt fuqek djul mantari u għattejtlek għawarek; u ħliftlek u dħalt f'patt miegħek, u int sirt tiegħi, oraklu ta' Sidi l-Mulej. Ħsiltek bl-ilma, naddaftlek demmek u biż-żejt dliktek. Libbistek il-brukkat u xeddejtlek sandli tad-delfin, dawwartek bl-għażel u ksejtek bil-ħarir. Żejjintek bil-ġawhar; qegħedtlek il-brazzuletti f'dirgħajk, u ġiżirana ma' għonqok; qegħedtlek ħolqa f'imnifsejk, u msielet f'widnejk, u dijadema sabiħa tlellex f'rasek. "Kont imżejjna bid-deheb u l-fidda, u lbiesek kien għażel, ħarir, u brukkat. Smid, u għasel, u żejt kont tiekol. Kont sirt sabiħa fuq li sabiħa, u kien jixraqlek tkun sultana. "Beda jissemma ġmielek fost il-ġnus: għax xejn ma kien jonqsu t-tiżjin li jien qegħedt fuqek, oraklu ta' Sidi l-Mulej. Iżrael prostituta "Imma int tlift rasek bi ġmielek, u ntlaqt għaż-żina, u sawwabt iż-żina tiegħek fuq min ġie ġie. Ħadt minn ilbiesek, u għamilt santwarji mżejna fuq l-għoljiet u żnejt fuqhom ; u qbadt il-ġawhar ta' ġmielek, id-deheb u l-fidda li jien stess kont tajtek, u għamilt minnhom xbihat ta' rġiel u magħhom żnejt. Ħadt minn ilbiesek tal-brukkat u ksejthom bih, u offrejtilhom iż-żejt u l-inċens ifuħ, li tajtek jien. Ħobżi li kont tajtek - tmajtek smid, żejt u għasel - ħadtu, u offrejtulhom b'sagrifiċċju jfuħ u jgħaxxaq, oraklu tal-Mulej. "Qbadt imbagħad lill-istess uliedek, subien u bniet, li inti wlidtli, u ssagrifikajthomlhom ħa jieklu minnhom. Taħsbu li mhuma xejn dawn l-għemejjel faħxija tiegħek? Qtiltli lil uliedi biex offrejthomlhom ħalli jgħadduhom min-nar . U meta kont tagħmel dawn l-għarukażijiet u dawn l-għemejjel faħxija tiegħek, ma kontx tiftakar f'żgħożitek meta kont għarwiena u mikxufa titmiegħek f'demmek! Issa wara dan il-ħażen kollu tiegħek - gwaj, gwaj għalik, oraklu ta' Sidi l-Mulej - int bnejt kmajra u tellajt għarix f'kull misraħ . F'ras kull triq waqqaft għarixek u kasbart ġmielek, u berraħt riġlejk għal kull min ġie ġie u komplejt biż-żina tiegħek. "Żnejt ma' wlied l-Eġittu, ġirienek imġissma sewwa, u komplejt żidt fiż-żina tiegħek biex tipprovokani. "Għalhekk meddejt idejja kontrik, u naqqast sehmek, u rħejtek għar-rieda tal-għedewwa tiegħek, il-bniet tal-Filistin, li stħaw mill-imġiba faħxija tiegħek. "Int żnejt ukoll ma' wlied l-Assirja, żnejt magħhom u qatt ma xbajt; komplejt għalhekk biż-żina tiegħek f'art il-Kaldin, u lanqas b'dan ma xbajt. "Kemm kienet tferfer qalbek, oraklu tal-Mulej, biex għamilt dan kollu, xogħol ta' prostituta bla mistħija? Bnejt il-kmajriet tiegħek f'ras kull triq, u f'kull misraħ tellajt l-għerejjex tiegħek. U lanqas kont bħal prostituta għall-qligħ, għax kont tistmerr il-ħlas, imma bħal mara adultera; minflok 'il żewġha, tilqa' l-barranin. Kull prostituta jagħtuha xi ħaġa, iżda int tajt ir-rigali tiegħek lil ħbiebek kollha; kont ixxaħħamhom biex jiġu jiżnu miegħek min-naħat kollha ta' madwarek. Fl-għemejjel żienja tiegħek ġara l-maqlub ta' nisa oħra: lilek ħadd ma kien ifittxek biex jiżni miegħek, kont int li tħallas, u lilek ħadd ma kien iħallsek! Miegħek kien kollox bil-maqlub! Il-kastig ta' adultera "Mela, ja mara żienja, isma' l-kelma tal-Mulej: Dan jgħid Sidi l-Mulej: Talli int intlaqt daqstant f'għemilek, u kxift għawarek biex żnejt ma' ħbiebek, u minħabba l-idoli moqżieża tiegħek, u l-qtil ta' wliedek li int offrejtilhom, jien se niġbor 'il ħbiebek kollha, l-għaxqa tiegħek, 'il dawk kollha li int ħabbejt u 'l dawk kollha li kont tistmerr; niġborhom kontrik minn kull naħa. Quddiemhom jien nikxiflek għawarek kollha ħalli jarawhom kollha kemm huma. "Jiena nagħmel ħaqq minnek ta' mara adultera u qattiela. Niżfoga fuqek fid-demm is-saħna u l-għira tiegħi. Nerħik f'idejhom ħa jġarrfulek il-kmajriet u l-għerejjex tiegħek; ineżżgħuk minn ħwejġek, jeħdulek il-ġawhar ilellex tiegħek u jħalluk hemm mikxufa u għarwiena. Ixewxu l-folla kontrik, iħaġġruk u jinfduk bix-xabla; jagħtu n-nar lil djarek, u jagħmlu ħaqq minnek quddiem għajnejn ħafna nisa. Intemm iż-żina tiegħek u ħlas aktar ma tagħtix 'il ħbiebek. Hekk intemm l-għadab tiegħi għalik, l-għira tiegħek tħallik; inserraħ il-qilla tiegħi u ma nagħdabx għalik aktar. Għax int ma ftakartx fil-jiem ta' żgħożitek u madankollu m'għamiltx ħlief saħħantni għalik; jien nitfa' fuq rasek ħlas l-imġiba tiegħek, oraklu ta' Sidi l-Mulej. Ma għallejtnix int bl-għemejjel moqżieża kollha tiegħek? Iżrael bħal Sodoma u Samarija "Ara! Kull qabbiel jista' jqabbillek hekk: 'Skont l-omm il-bint!' Bint ommok int , li kienet tistmell lil żewġha u lil uliedha; oħt ħutek il-bniet int, li kienu jistmellu lil żwieġhom u lil uliedhom. Ommkom, bint il-Ħittin, missierkom wild l-Amurrin. Oħtok il-kbira hi Samarija fuq ix-xellug tiegħek b'uliedha l-bniet; oħtok iż-żgħira hi Sodoma fuq il-lemin tiegħek b'uliedha l-bniet. "Int għall-ewwel ma qbadtx triqathom, lanqas m'għamilt għarukażijiet, imma biss għal ftit taż-żmien. Iżda mbagħad tħassart f'imġibtek kollha aktar minnhom. "Daqs kemm jien ħaj, oraklu ta' Sidi l-Mulej, oħtok Sodoma u bnietha m'għamlux dak li għamilt int u bnietek. Ara! Dan kien id-dnub ta' oħtok Sodoma, hi u wliedha l-bniet: kienu kburin, imxebbgħin bil-ħobż, u moħħhom mistrieħ u kwiet, imma lill-imsejken u l-fqir qatt ma weżnuhom. Imtlew bihom infushom u għamlu kulma jien nistmell, u jien ċħadthom malli rajt dan. "U Samarija ma għamlitx in-nofs tad-dnubiet li għamilt int. Int waqajt f'għarukażijiet aktar minnhom, tant li ħutek ħdejk, ħdejn l-għarukażijiet tiegħek, bdew jidhru ġusti. "Mela issa ġorr l-għajb tiegħek, ladarba għamilt tajjeb għal ħutek! Għax bi dnubietek int tqażżiżt aktar minnhom, u ħdejk saru ġusti aktar minnek. Istħi, mela, u ġorr fuqek l-għajb tiegħek, għax għamilt lil ħutek ġusti aktar minnek ħdejk. "Imma jien inbiddlilhom xortihom: ix-xorti ta' Sodoma u bnietha u x-xorti ta' Samarija u bnietha; u xortik ukoll inbiddel f'nofshom, ħalli int tħoss ukoll it-toqol tal-għajb tiegħek u tistħi minn dak kollu li int għamilt u tajthom pjaċir. U ħutek, Sodoma u wliedha l-bniet, jerġgħu għal li kienu qabel; u wkoll Samarija u wliedha jerġgħu għal li kienu qabel; u int wkoll u wliedek terġgħu għal li kontu fl-imgħoddi. "Ma kellhiex isem ħażin fuq fommok oħtok Sodoma fi żmien kburitek, qabel ma nkixfet ħżunitek? Bħalha issa sirt int; jgħajruk in-nisa ta' Edom u n-nisa tal-Filistin, il-ġirien tiegħek iżebilħuk ilkoll minn kull naħa. Int qiegħda tħallas għal għemilek u qżiżijietek, oraklu tal-Mulej." Hekk jgħid Sidi l-Mulej: "Jien nagħmillek dak li għamilt int meta kasbart il-ħalfa u ksirt il-patt. Imma jien niftakar fil-patt li għamilt miegħek fi żmien żgħożitek u nġedded il-patt tiegħi miegħek għal dejjem. Int imbagħad tiftakar fl-imġiba tiegħek u tistħi meta tilqa' għandek lil ħutek il-bniet, sew ikbar u sew iżgħar minnek, li jien għad nagħtihomlok bħala wliedek, għalkemm mhux bis-saħħa tal-patt. U nġedded il-patt tiegħi miegħek, ħa tagħraf li jiena l-Mulej, biex tiftakar u timtela bil-mistħija, u ma jkollokx aktar ħila tiftaħ ħalqek minħabba l-għajb tiegħek, meta nkun ħfirtlek dak kollu li għamilt, oraklu ta' Sidi l-Mulej."